**Наука за јазикот**

Да се потсетиме!

**Комуникацијата** е процес на размена на информации преку заедничко средство на размена. На пример, луѓето најчесто комуницираат со употреба на еден конкретен јазик, којшто го познаваат двете страни што комуницираат. За да се оствари комуникацијата, неопходни се **испраќач** на пораката, односно оној што соопштува нешто. За да има смисла соопштувањето, потребен е **примач** на пораката, односно човек кому му е упатена пораката. Секако, **пораката** е задолжителен дел од комуникацијата, а тоа е она што се сооопштува и што се восприема како звук, текст, знаковен јазик итн. За да можат да се разберат испраќачот на пораката и нејзиниот примач, тие треба да го владеат истиот јазик, односно систем од знаци, којшто се нарекува **код**. Пораката треба да има свој предмет, којшто се нарекува **референт**. Референтот е она за кое се кажува нешто. Потребен е канал на комуникација за да може пораката да стигне од испраќачот до примачот. Тој канал се нарекува **медиум** и обично е воздухот при **непосредна комуникација**, односно телефонот, радиото, телевизијата, интернетот, книгите, писмата, весниците итн. при **посредна комуникација**. Во зависност од тоа дали при комуникацијата се користи говор или не, се разликува **вербална** (зборовна) и **невербална** комуникација. Ако е примачот на пораката во состојба да возврати, да реагира на неа, комуникацијата е двонасочна. Ако не може да го стори тоа, таа е **еднонасочна**.

Иако комуникацијата по правило се реализира **двострано** (**интерперсонално**, меѓу две лица), има случаи кога таа е **интраперсонална**, кога човек комуницира сам со себе, главно за да оствари самоконтрола.

Јазикот како систем од знаци

За успешно остварување на комуникацијата потребни се знаци.

**Знак е сето она што упатува на нешто друго, различно од самиот знак.**

Човековиот јазик е најсовршениот систем од знаци за меѓучовечка комуникација. Сите други системи од знаци, како на пример Морзеовата азбука, сообраќајната сигнализација итн. се темелат на човековиот јазик и претставуваат многу поограничена форма на комуникација. Благодарение на тоа што секој јазик има голем број јазични елементи (гласови, зборови, реченици) што се комбинираат меѓусебно со користење на граматичките правила за нивна употреба, секој говорител е во состојба да произведе неограничен број искази. Јазичните елементи имаат своја материјална страна – гласовна, односно писмена форма. Зборовите и јазичните елементи на повисоко рамниште од зборовите (именски групи, реченици, сложени реченици) упатуваат на нешто од реалноста, односно на нешто надвор од јазикот. Гласовите, пак, не го прават тоа, туку служат за значенско разликување на зборовите во чиј состав се наоѓаат. Така, на пример, ако во именката *мајка* го замениме гласот **ј** со гласот **ч**, ќе ја добиеме именката *мачка*. Гласовите **ј** и **ч** не упатуваат на нешто од реалноста, но овозможуваат тоа да го направат зборовите во чиј состав се наоѓаат. Можеме да заклучиме дека функционирањето на јазичните знаци во систем е суштинска одлика на јазикот како систем од знаци. Знаковната природа на јазичните елементи ја претставува суштината на јазикот.

код

(систем од знаци)

׀

испраќач – канал (медиум) – порака – канал (медиум) – примач

׀

референт (предмет на пораката)

Модел за комуникација на луѓето со помош на јазикот

Под комуникација најчесто се подразбира меѓусебно општење на луѓе. Сепак, научно е докажано дека и животните комуницираат меѓусебно. Така, на пример, гибоните употребуваат различни повици за да означат пронаоѓање храна, опасност, пријателски интерес, желба за друштво. Дури имаат и посебен повик за да соопштат местоположба. На тој начин сакаат да го спречат оддалечувањето од групата.

Прашања и задачи

1. Што е комуникација? Со кого најчесто комуницирате и на кој начин го правите тоа?
2. Како го сфаќате компјутерот —како средство за комуникација или како нешто со што комуницирате? Објаснете. Играте ли видеоигри против компјутер? Можете ли да играте шах против компјутер?
3. Што е знак? Набројте различни видови знаци! Дали е училишното ѕвонче знак кога ѕвони? Објаснете.
4. Што е вербална, а што невербална комуникација? Со кого и кога комуницирате невербално? Дали во текот на часовите на училиште комуницирате невербално со соучениците (на пример, додека професорите објаснуваат нешто)?
5. Како се разликува двонасочната комуникација од еднонасочната според вашето искуство? Кога комуницирате еднонасочно, а кога двонасочно? Каква е вашата комуникација со професорите во текот на часовите? Дали со сите професори комуницирате исто? Дали двонасочноста на часовите се сведува на проверка на знаењето или има позначајно место? Наведете примери?
6. Дали комуницирате интраперсонално? Колку често и кога го правите тоа?
7. Напишете состав на тема комуникација. На пример, *Местото и улогата на компјутерите во животот на младите денес; Влијанието на мобилните телефони во современиот начин на комуникација; Начини на невербална комуникација; Изгледот како извор на информации за една личност* (дали начинот на облекување, фризурата, модните детали кажуваат нешто за таа личност; како ги толкуваме?) итн.
8. Кои медиуми ги користите најчесто кога комуницирате? Зошто?
9. Преку кои медиуми најчесто се информирате? Која е причината за тоа?
10. Што е типично предмет на вашите пораки на училиште, а што – надвор од училиште?
11. Кој код, односно систем од знаци го користите најчесто и зошто?
12. Кога ќе го чуете зборот *порака*, на што прво помислувате, односно на каков вид порака?
13. Обидете се да смислите што повеќе начини на пренесување порака (на пример, оставање ливче закачено со магнет на фрижидер – како и каде оставаме некому порака? Кој канал, т. е. медиум го користиме притоа?

Природниот наспроти вештачкиот јазик

**Природен** јазик е секој јазик што на природен, спонтан начин се развил низ историјата во конкретна човекова заедница. Такви се јазиците што се зборуваат во одделни држави, како, на пример, македонскиот, албанскиот, српскиот, хрватскиот, словенечкиот, турскиот, англискиот, кинескиот, јапонскиот, шпанскиот и многу други.

Наспроти природните јазици, постојат и **вештачки** јазици, коишто се уште познати и како **интернационални** јазици. Тоа се јазици што се вештачки создадени, обично од страна на еден човек, со цел меѓусебно разбирање на припадници на заедници во коишто се зборува различен природен јазик без да се наметнува еден природен јазик, како што е случај денес со англискиот јазик.

Одреден број вакви вештачки јазици доживеале помала или поголема популарност. Еден од најпознатите вештачки јазици е јазикот **есперанто**, измислен во 1887 година од полскиот лекар Лудвиг Заменхоф. Овој јазик доживеал голема популарност, главно, поради својата логичка граматика, лесен изговор и речникот базиран на старогрчкиот, латинскиот и други европски јазици. Затоа на Европејците им бил лесен за учење, но на луѓето надвор од Европа им бил многу потежок.

Други попознати вештачки јазици се **волапик**, создаден во 1880 година од германскиот бискуп Јохан Мартин Шлеер, потоа **интерлингва**, создаден во 1951 година од страна на Интернационалната помошнојазична асоцијација, базиран на англискиот јазик и на романската група јазици, чијашто главна примена била во меѓународните научни и технолошки списанија за да се избегне потребата од скапи повеќекратни преводи.

Современото светско искуство вели дека природниот јазик е изборот на денешнината, а тоа најдобро го покажува популарноста и распространетоста на англискиот јазик.

|  |  |  |  |  |
| --- | --- | --- | --- | --- |
| **македонски** | **англиски** | **есперанто** | **интерлингва** | **волапик** |
| Добре дојде! | Welcome! | Bonvenon! | Benvenite! | Benokömö! |
| Здраво! | Hello! | Saluton! | Salute! | Glidö! |
| Како си? | How are you? | Kiel vi sanas?? | Como sta vos? | Lio stadol-li? |
| Како се викаш? | What's your name? | Kiel vi nomiĝas? | Qual es vostre nomine? | Lio panemol-li? |
| Од каде си? | Where are you from? | De kie vi estas? | De ubi veni vos? | Kipladao kömol-li? |
| До видување. | Goodbye. | Ĝis poste. | A revider. | Dönulogö! |

Табела бр. 1: Чести зборовни изрази од два природни и три вештачки јазици со исто значење

Еден од поновите вештачки јазици е логлан (според англискиот зборовен израз **log**ical **lan**guage). Тој е создаден лабораториски. Негова примарна цел била ослободување на јазикот од какво и да е културно влијание. Логлан има малку гласови (и букви), мал број граматички правила, а неговиот речник е создаден од осумте најзастапени јазици во светот, вклучувајќи ги и англискиот, индискиот јазик хинди, кинескиот, јапонскиот, рускиот и др.

Прашања и задачи

1. Која е според вас најголемата разлика меѓу природниот и вештачкиот јазик?
2. Кои се предностите, а кои недостатоците на природните и на вештачките јазици?
3. Дали луѓето со различен мајчин јазик денес комуницираат со природен или со вештачки јазик? Зошто?
4. Кој природен јазик е најраспространет во светот денес? Која е причината за тоа? Кои други јазици се зборуваат на поголеми територии и што е причината за таквата состојба (искористете го знаењето стекнато по историја и по географија)?
5. Напишете писмен состав на тема *Англискиот јазик – јазик што се зборува низ целиот свет*. Ако имате потреба, побарајте совет од професорите по англиски јазик.

Народниот наспроти националниот јазик

Во секојдневната употреба значењето на именките *народ* и *нација* е истозначно, синонимно. Така *Организацијата на обединетите народи* е позната и како *Организацијата на обединетите нации – ООН*. Денес дури почесто се среќава второто, а организацијата претходничка на ООН го носела називот *Лига на народите*. Во лингвистиката, пак, различната форма на овие две именки е искористена за нивно терминолошко разграничување. Така, под **народен јазик**, главно, се подразбира јазикот на кој се зборува во текот на изградувањето на национална свест од страна на еден народ за својата посебност наспроти другите народи. Конкретно, во случајот на македонскиот јазик, за негова народна форма се зборува кога се има предвид јазикот што се користел пред прогласување на македонската државност, значи сѐ до 1944 година. Притоа треба да се има предвид постојаниот растеж на македонскиот народен јазик до времето кога стекнал статус на национален, односно државен јазик. Народниот јазик е историска, територијална, општествена и функционална форма на еден јазик. Со други зборови, таа му овозможува на еден народ низ времето на еден простор да комуницира успешно (меѓусебно да се разбираат припадниците на тој народ), создавајќи притоа посебна заедница, којашто ја карактеризира заедничка култура (заеднички јазик, заеднички обичаи, творештво што се смета за заедничко богатство итн.).

Под **национален јазик** се подразбира јазик на сите припадници на еден народ што стекнал своја државност.

Националниот јазик има две разновидности:

1. **нестандардни варијанти**, и
2. **стандардна варијанта**.

**Нестандардните варијанти** се, всушност, различни јазични пројави со кои комуницираат одделни помали групи припадници на еден народ. Од територијална гледна точка тоа се одделните **дијалекти**, говорите на кои се зборува во одредени подрачја на една држава. Во нестандардните варијанти спаѓаат и **социолектите** – јазични форми на коишто зборуваат различни општествени групи, на пример, младите, потоа припадници на одредени професии (познат како посебен е јазикот на градежните работници) итн.

**Стандардната варијанта** на националниот јазик е оној јазик на којшто комуницираат (или би требало да комуницираат) сите припадници на еден народ, надминувајќи ги своите дијалектни разлики. Според тоа, стандардниот јазик е наддијалектен јазик. Тој функционира наспроти одделните дијалекти, карактеристични за помали територии во рамките на една држава, но, во некои случаи, и надвор од неа. Таков е случајот со одредени македонски дијалекти во соседните држави.

Стандардната разновидност на националниот јазик се реализира во **говорена** и во **пишана** **форма**.

**Говорената** форма се регулира со збир правила за правилен изговор на гласовите, за нормирано акцентирање на зборовите и зборовните состави, коишто го претставуваат правоговорот на еден стандарден јазик.

**Пишуваната форма** се регулира со збир правописни правила.

Заеднички за двете форми на стандардната варијанта на националниот јазик се граматичките правила и нормираниот речник.

национален јазик

↓ ↓

нестандардни стандардна

варијанти варијанта

↓ ↓

дијалекти и социолекти стандарден јазик

↓ ↓ ↓ ↓

пишувана говорена пишувана говорена

форма форма форма форма

Шематски приказ на комплексноста на националниот јазик

Прашања и задачи

1. Објаснете ги главните особености на народниот јазик.
2. Во што се состои разликата меѓу народниот и националниот јазик?
3. Колку разновидности има националниот јазик и кои се тие? Која разновидност ја користите вие почесто? Зошто?
4. Дали при комуникација во училиште и надвор од училиште употребувате ист начин на јазично изразување? Ако е одговорот одречен, како се разликуваат тие (дали според зборовите што ги употребувате, дали според акцентирањето или, пак, според граматичките форми)?
5. Дали почесто комуницирате усно или писмено? Кога комуницирате усно, а кога писмено? Тогаш кога комуницирате писмено, дали почесто користите пенкало или компјутер? Објаснете.

Дијалектниот наспроти стандардниот јазик

Како што споменавме претходно, на одделни подрачја на територијата на една држава, па и надвор од неа, луѓето зборуваат на јазик со заеднички карактеристики. Тој јазик се разликува од јазикот што се зборува на друго подрачје на истата држава. **Дијалектот** може да се определи како јазик на којшто зборуваат жители на едно територијално ограничено подрачје. Со исто значење како терминот **дијалект** се употребува и терминот **говор**, секако, со едно од своите значења.

**Стандардниот јазик** претставува нормирана, наддијалектна варијанта на еден национален јазик, со која меѓусебно официјално комуницираат сите припадници на една држава. Тој по традиција е познат и како **литературен** или **книжевен** јазик, со оглед на тоа што неговата употреба била најочигледна во уметничколитературните дела. Сепак, стандардниот јазик е многу пошироко распространет од сферата на уметничката литература. Тој е јазик на науката, на администрацијата, образованието, на медиумите за масовна комуникација, како телевизијата, радиото, печатот итн. Некои литературни дела, поради целта на авторот, не се пишувани на стандарден јазик. Затоа е подобро стандардниот јазик да не се изедначува со литературниот јазик.

Што се однесува до релацијата помеѓу дијалектите и стандардниот јазик, очигледните јазични разлики на сите јазични рамниште, сепак, не ни даваат право да ги третираме нив како остро спротивставени. Напротив, тие се наоѓаат во еден заемен однос на постојано надополнување. Од една страна, еден стандарден јазик е изграден на народна основа на еден или на група дијалекти. Во случајот на македонскиот јазик тоа се централните западномакедонски говори. Од друга страна, речникот на стандардниот јазик постојано се дополнува или треба да се дополнува со зборови од домашно потекло, коишто не се ништо друго освен зборови произлезени од дијалектите. Тие зборови со текот на времето станале општопознати и општоприфатени, па стекнале статус на стандардни.

Миле и Трајче

С’ шете ед'ин чув'ек пу паркут и џутке количка сус бебе. Б'еабто плаке, плаке, с’ раст'урв’е. Чув'екут, уствари таткото, џутк'ајќи а количката, вике:

* См'ир-са, Миле, см'ир-са, Миле...

Пум'ин’ве ед'ин друг чув'ек и гу пите:

* А бе, з’-ш'о плаке Миле?

А таткото му удгув'ор’ве:

* Јас сум Миле, син ми е Трајче!

Елизабета Инадеска

Прашања и задачи

1. Со помош на вашите професори по македонски јазик прочитајте го текстот „Миле и Трајче“ и одговорете на следните прашања:

- Дали е текстот напишан на дијалект или на стандарден јазик. Дали на вашиот одговор повеќе влијаеше акцентот и изговорот или формите на зборовите?

- Дискутирајте со наставниците за тоа од кој дел на Македонија потекнува овој текст.

1. Обидете се со помош на наставниците да го направите текстот стандарден на тој начин што ќе го напишете на табла и во своите тетратки.
2. Како се разликуваат меѓусебно стандардниот јазик и дијалектите?
3. Каков е односот на стандардниот јазик и дијалектите?
4. Дали професорите по другите предмети на училиште го користат стандардниот јазик или зборуваат на дијалект?

Писмо и видови писма

Писмото временски се појавува по говорот. Тоа е својствено за поразвиените фази на општеството. **Писмото** претставува средство што го дополнува говорот, односно усната комуникација.

Главната причина за појавата на писмото бил стремежот кажаното да му одолее на времето. Така, во отсуство на начин да се сочува кажаното, писмото најнапред послужило за пренесување информација на оддалечени простори, а подоцна послужило и како значајно средство за научно и културно творештво.

Во почетокот писмото било привилегија на избрана група членови на општеството (аристократија, државна администрација и сл.). Дури по пронаоѓањето на печатењето се демократизирала неговата употреба, односно тоа станало достапно до пошироките народни маси.

До пронаоѓањето на модерните средства за комуникација (телефон, радио, телевизија, компјутер итн.) писмото било единственото средство за зачувување на нечии зборови. Тоа има огромно значење за напредокот на човештвото.

Најстарото познато писмо е сумерското клинесто писмо, кое датира од 4. милениум (илјадалетие) пред нашата ера. Тоа било **пиктографско** писмо. Пиктографското писмо било примитивно. Тоа претставувало комуникација по пат на цртежи. Со еден цртеж се изразувала една заокружена мисла. Јазично тоа ѝ одговара на една реченица. Така, на пример, ако на еден цртеж можеле да се видат човек и сад за вода, тој цртеж означувал човек што отишол да донесе вода. Со пиктографското писмо се служеле народи на племенско ниво на развојот на општеството, како американските Индијанци, народите што живееле на крајниот север на Земјината топка итн.

**Идеографското** писмо претставува усовршена форма на пиктографското писмо. Тоа се разликува од пиктографското по тоа што со него не се предавала заокружена мисла, туку со еден цртеж се означувал еден предмет, едно дејство, количество итн. Значи, со идеографските цртежи се изразувале значењата на одделни зборови, а не на цели реченици. Ова писмо било појасно од пиктографското, зашто цртежите во пиктографското можеле да бидат повеќезначни, односно различни луѓе можеле различно да го толкуваат нивното значење.

Идеографското писмо е познато и како **логографско**. Такво писмо претставувале **хиероглифите**, од кои најпознати се староегипетските. Други цивилизации што употребувале идеографско писмо биле Ацтеките и други народи во Средна Америка, старокинеската цивилизација, а и веќе споменатото сумерско писмо се развило од пиктографско во идеографско во подоцнежната фаза на својот развој.

Најсовремена варијанта на писмото е **фонетското**, кое денес се користи во најголемиот дел на светот. Во основа, ова писмо се состои од знаци, букви коишто сами по себе немаат значење. По тоа фонетското писмо се разликува од пиктографското и идеографското. Се разликуваат два подвида фонетско писмо:

1. **Слоговно**, во кое со посебни знаци се бележат посебни слогови на еден јазик. Тие слогови може да се составен дел на еден збор или, пак, да претставуваат едносложен збор. Еден таков вид писмо претставува јапонското писмо.
2. **Фонографско** или **звуковно**, во кое со еден знак, буква се означува еден глас од јазикот. Такви се писмата што се нарекуваат **азбука** и **алфабет**.

Пиктограм е знак што укажува на суштество, предмет, појава преку видлива сличност со нив. Еден дел од сообраќајните знаци се пиктограми.

Прашања и задачи

1. Кои видови писма го карактеризирале човештвото низ неговата историја?
2. По што се разликуваат идеографското и пиктографското писмо? Кое од нив е постаро?
3. Кое писмо се смета за најсовремено? Наведете неколку јазици што го користат тоа писмо.
4. Напишете писмен состав на тема *Значењето на писмото за напредокот на човештвото*?